b'\n_START_ARTICLE_\nThe X-Files\n_START_SECTION_\nInnhold\n_START_PARAGRAPH_\nSerien handler om spesialagentene Fox Mulder (David Duchovny) og Dana Scully (Gillian Anderson) hos FBI som etterforsker X-filene, ul\xc3\xb8ste saker som ofte handler om paranormale fenomener. En episode forklarte at disse sakene fikk dette navnet p\xc3\xa5 grunn av at det ikke var mer plass under \xc2\xabU\xc2\xbb i filkabinettet for ul\xc3\xb8ste saker. Mulder er den som tror p\xc3\xa5 utenomjordisk liv mens Scully er skeptikeren som ble gitt i oppdrag \xc3\xa5 jobbe med Mulder og analysere validiteten i hans arbeid i et fors\xc3\xb8k p\xc3\xa5 \xc3\xa5 nedlegge prosjektet av hennes overordnede. I l\xc3\xb8pet av serien blir de involvert i en st\xc3\xb8rre mytologi og de utvikler et n\xc3\xa6rt og tvetydig vennskap som s\xc3\xa5kalte shippere s\xc3\xa5 p\xc3\xa5 som mer enn platonisk. The X-Files har ogs\xc3\xa5 flere episoder som ikke er en del av denne overhengende historien og de kan v\xc3\xa6re en del av alt fra skrekksjangeren til komedie. I disse episodene etterforsker Mulder og Scully underlige og overnaturlige saker som ikke har noen innvirkning i andre episoder. Flertallet av episodene er av denne typen.\n_START_SECTION_\nMottagelse\n_START_PARAGRAPH_\nSeriens popularitet n\xc3\xa5dde toppen i siste halvdel av 1990-\xc3\xa5rene,. I de to siste sesongene ble Anderson stjernen og Duchovny var med i et mindretall av episodene. Agentene John Doggett (Robert Patrick) og Monica Reyes (Annabeth Gish) ble introdusert som erstatning. Da serien ble avsluttet var den den lengste science fiction-serien p\xc3\xa5 amerikansk TV. Den ble senere sl\xc3\xa5tt av Stargate SG-1. TV Guide kalte serien den nest st\xc3\xb8rste kultserien og den 37. beste TV-serien noensinne. _NEWLINE_Serien har resultert i to spillefilmer: The X-Files (1998) og The X-Files: I Want to Believe (2008).\n_START_SECTION_\nEn episodes anatomi\n_START_PARAGRAPH_\nEn episode begynner med en s\xc3\xa5kalt teaser som presenterer en mystisk eller overnaturlig hendelse som forteller seerne hva Mulder og Scully vil etterforske i resten av episoden. Mulder og Scully opptrer sjelden i teaserne. Unntaket er noen mytologiepisoder og episoder som handler om dem. Teaserne varierer i lengde. Noen er flere minutter lange mens andre er under ett minutt._NEWLINE_Teaseren blir fulgt av \xc3\xa5pningssekvensen med kjenningsmelodien og hvem som spiller Mulder og Scully. Det eneste unntaket er pilotepisoden. Denne sekvensen avsluttes med en frase. Som oftest \xc2\xabThe Truth Is Out There\xc2\xbb, men andre fraser dukker ogs\xc3\xa5 opp._NEWLINE_I den opprinnelige kringkastingen ble episoden avbrutt av en reklamepause etter \xc3\xa5pningssekvensen. Episodene er delt opp i fire akter etter \xc3\xa5pningssekvensen med reklamepauser mellom hver akt. Hver akt er vanligvis 10 til 15 minutter lang. Manusforfatterne, regiss\xc3\xb8rene og klipperne strukturerer episodene slik at hver akt har en avslutning og begynnelse. De slutter ofte med en cliffhanger som blir l\xc3\xb8st i neste akt.\n_START_SECTION_\nAndre episoder\n_START_PARAGRAPH_\nEpisoder som ikke er en del av mytologien er vanligvis \xc2\xabukens monster\xc2\xbb-episoder, som handler om paranormale vesener eller situasjoner som Mulder og Scully etterforsker. Flere episoder utforsker ogs\xc3\xa5 forholdet mellom Mulder og Scully og andre fokuserer p\xc3\xa5 andre personer i serien, slik som Walter Skinner og The Lone Gunmen. Chris Carter har sagt at han ville unng\xc3\xa5 \xc2\xabukens monster-syndromet\xc2\xbb, s\xc3\xa5 disse episodene har noen ganger ogs\xc3\xa5 utenomjordiske vesener og konspirasjoner for \xc3\xa5 skape en kontinuitet mellom mytologiepisodene.\n_START_SECTION_\nIkke-paranormale episoder\n_START_PARAGRAPH_\nNesten alle episodene av The X-Files handler om overnaturlige eller har science fiction-elementer selv om handlingen noen ganger virker som et bakteppe for figurdrevne historier. Det er likevel en h\xc3\xa5ndfull episoder som ikke har noen overnaturlige elementer, slik som Irresistible som handler om en nekrofil seriemorder. Andre slike episoder er Home, Hell Money og All Things.\n_START_SECTION_\nI Norge\n_START_PARAGRAPH_\nSerien ble sendt p\xc3\xa5 TV 2 fra 1994. Serien hadde h\xc3\xb8ye seertall og f\xc3\xb8rste sesong ble fulgt av oppunder 600 000.'